Dawie Roodt in waakeenheid na rooftogDawie Roodt. Foto: Efficient Group Dawie Roodt (54), hoofekonoom van die Efficient Group en bekende TV-aanbieder, word in die waakeenheid van die Pretoria-Oos-hospitaal behandel nadat hy Donderdagaand deur gewapende rowers oorval en aangerand is. Francois Stofberg, Roodt se kollega, het aan Maroela Media gesê vier rowers het glo omstreeks 20:00 Roodt se dogter by hul huis in die ooste van Pretoria ingewag en haar oorval. “Soos ons verstaan het hulle haar gebruik om in die huis in te kom, waarna hulle haar, Dawie en sy vrou vasgebind het. Ek weet nie waar die [tweejarige] tweelingbabas in daardie stadium was nie,” het Stofberg gesê. Hy het gesê Roodt het glo twee van die rowers na buite gelok deur te sê hy het geld in sy motor. Hy kon ook daarin slaag om homself los te wikkel. Roodt en die twee rowers het buite gestruwel. “Dawie het baklei en geskree en die rowers het hom met ŉ mes aangeval. Hy het beserings agter sy kop opgedoen en hy het ŉ erge meswond aan sy bo-arm opgedoen. Senuwees en ligamente is beskadig,” het Stofberg bygevoeg. Die ander twee rowers het uitgehardloop toe hulle die struweling hoor en al vier rowers het gevlug. Volgens Stofberg is hy nie seker of Roodt se dogter en vrou beseer is nie, maar hy vermoed hulle is ongedeerd. Daar is reeds gisteraand op Roodt se arm geopereer, maar hy moet vandag weer geopereer word. Lees ook: Dawie Roodt-aanval: Dapper optrede red dalk gesin se lewe Lees alle berigte oor Dawie Roodt op Maroela Media.